Kommunens førstemand gennem ni år, Thomas Kastrup-Larsen (S), har tirsdag aften meddelt på sit partis repræsentantskabsmøde i Aalborg, at han i løbet af nogle måneder træder ud af byrådet for at begynde et nyt liv uden for politik. Det oplyser Socialdemokratiet i en pressemeddelelse. - Jeg har lige rundet et skarpt hjørne – 50 år – og jeg har også for kort tid siden haft 25-års jubilæum som byrådsmedlem. Jeg har tidligere meldt ud, at jeg ikke så for mig, at jeg skulle gå på pension fra borgmesterposten i Aalborg, men at jeg godt kunne tænke mig at prøve noget nyt, søge nye udfordringer, i mit arbejdsliv, inden det går på hæld, siger Thomas Kastrup-Larsen i pressemeddelelsen. Han stopper officielt i Aalborg Byråd den 31. juli i år. - Det vil give mit parti god tid til at finde min afløser. Jeg er tryg ved, at der i den socialdemokratiske gruppe er flere oplagte og dygtige emner til denne post. Og det er vigtigt, at min afløser kan tiltræde i så god tid, at der kan landes et fornuftigt og holdbart budgetforlig til efteråret, forklarer han. Allerede for flere år siden tilkendegav Thomas Kastrup-Larsen, at han ikke agtede at være politiker på livstid. Og det gør S-borgmesteren nu alvor af. Thomas Kastrup-Larsen, der for knap to måneder siden fyldte 50 år, har været byrådsmedlem i Aalborg i halvdelen af sit liv. De seneste valgperioder har han siddet tungt i borgmesterstolen. I den seneste tid har Kastrup-Larsen dog været ramt af flere kritiske pressesager. Det gjaldt sagen om ulovlige udbygningsaftaler og om støtte til fagforbunds kongresser, og senest har han og hans forvaltning fået kritik for brug af kommunale kroner til restaurationsbesøg. Det var sager som disse, der var medvirkende til, at Aalborg-borgmesteren for et år siden blev sygemeldt med stress i godt en måned. Fra kronpris til bykonge Thomas Kastrup Larsen blev nyvalgt i 1998 for Socialdemokratiet og blev hurtigt anset for at være den siddende borgmester, Henning G. Jensens, kronprins. I 2007 blev han rådmand for sundhed og bæredygtig udvikling og dermed fuldtidspolitiker og medlem af byens magistrat (i dag kaldet økonomiudvalget). I 2012 var han i nogle måneder konstitueret som borgmester under Henning G. Jensens sygdom. Sidstnævnte genopstillede ikke og blev fra 2013 afløst af Thomas Kastrup-Larsen. Thomas Kastrup-Larsen måtte ved kommunalvalget i 2021 notere en markant tilbagegang for sit parti og sig selv i forhold til 2017-valget. I 2017 stemte 48,7 pct. af vælgerne på Socialdemokratiet, mens 29.498 stemte personligt på ham. Ved det seneste valg fik partiet 36,9 pct. af stemmerne. Siden 1. januar 2022 har Thomas Kastrup-Larsen også været formand for de nordjyske kommuners fællesorgan, kommunekontaktrådet. Hans farvel til politik betyder, at der også på denne post bliver skiftedag. Thomas Kastrup-Larsen er født i Kalundborg og flyttede til Nordjylland for at læse på Aalborg Universitet. Han blev cand. scient. adm. i 1998.

Opsummering:
Aalborg Kommune skal finde en ny borgmester.